የፖለቲካ ፓርቲዎች ተመሳሳይ ሚና አላቸው፡፡ በሥልጣን ላይ ያለውን ፓርቲ የዕለት ተዕለት አሰራር እና አፈጻጸም እግር በእግር እየተከተሉ፤ ገዢው ፓርቲ እውቆ በድፍረት ወይም ሳያውቅ በስህተት የሚፈጽመውን የህግ ወይም የመብት ጥሰት በማጋለጥ አደብ እንዲገዛ የማድረግ፤ ህግን ተከትሎ እንዲራመድ የማድረግ በጎ ተጽዕኖ ያላቸው ናቸው፡፡ በዚህም ህገ መንግስታዊ ስርዓቱ ዋስትና እንዲኖረው ለማድረግ ይችላሉ፡፡ ሆኖም፤ በሌሎች አቋሞቻቸው የምናውቃቸው ተቃዋሚ የፖለቲካ ፓርቲዎች የአስቸኳይ ጊዜ አዋጁን መነሳት አስመልክተው የሰጡት አስተያየት ከመነሻዬ እንደጠቀስኩት ‹‹ቀድሞም ሊታወጅ የማይገባው አዋጅ ነበር›› የሚል ነው፡፡ ይህ ለህዝብ ጥቅም የሚቆሙ ኃይሎች አለመሆናቸውን የሚያሳይ አቋም ነው፡፡ አቋማቸው አዲስ አይደለም፡፡ እዚህ የተወሳውም አዲስ አካሄድ በመሆኑ አይደለም፡፡ ይልቅስ ነባር መልካቸውን ጠብቀው እየተጓዙ መሆናቸውን ለማሳየት የሚያግዝ በመሆኑ የተወሳ ነጥብ ነው፡፡ ሆኖም አቋማቸው በሐገር ህልውና ጭምር ለመደራደር ወደ ኋላ የማይል መሆኑን የሚያሳይ አቋም ነው፡፡
